દેત્રોજની સરકારી હોસ્પિટલમાં સારવાર લઈ રહેલી ભાવના ગોસ્વામીને તેનાં સગા પિતા મનુગીરી ગોસ્વામી અને તેમનાં મોટાભાઈની પત્નીએ ગુરૂવારે મોડી સાંજે કડી તાલુકાનાં સુરજ ગામ પાસેની નર્મદા કેનાલમાં ફેંકી દીધી હતી. પિતાના મોટાભાઇની પત્ની સાથે આડાસંબંધને કારણે તેમણે પોતાની પુત્રી સાથે આવું કૃત્ય કર્યું હતું. જો કે નસીબ જોગે ભાવના તરતાં તરતાં તેર કિલોમીટર દૂર દેત્રોજ તાલુકાનાં ફતેપુરા ગામ પાસેની નર્મદા કેનાલમાં પહોંચ્યાં હતા. જ્યાં તેણે બચાવવા માટેની બૂમો પાડતાં વિનુભા ઝાલાએ તેમને બચાવ્યા હતા અને સરકારી હોસ્પિટલમાં મોકલી દીધી હતી. દેત્રોજ હોસ્પિટલમાં સારવાર બાદ સ્વસ્થ બનેલી ભાવનાએ તેનાં પિતા અને મોટાબાપાની પત્ની વિરૂધ્ધ ફરિયાદ નોંધાવી હતી.